CELEX: 62007TN0140
Language: lt
Date: 2007-04-26 00:00:00
Title: Byla T-140/07 2007 m. balandžio 26 d. pareikštas ieškinys byloje Chi Mei Optoelectronics Europe ir Chi Mei Optoelectronics UK prieš Komisiją

7.7.2007   
            
            
               LT
            
            
               Europos Sąjungos oficialusis leidinys
            
            
               C 155/28
            
         2007 m. balandžio 26 d. pareikštas ieškinys byloje Chi Mei Optoelectronics Europe ir Chi Mei Optoelectronics UK prieš Komisiją
   
   (Byla T-140/07)
   (2007/C 155/54)
   Proceso kalba: anglų
   Šalys
   
      Ieškovės: Chi Mei Optoelectronics Europe BV (Hoofddorp, Nyderlandai), Chi Mei Optoelectronics UK Ltd (Havant, Jungtinė Karalystė), atstovaujamos advokatų S. Völcker, F. Louis, A. Vallery
   
      Atsakovė: Europos Bendrijų Komisija
   Ieškovių reikalavimai
   
               —
            
            
               Panaikinti visą ginčijamą sprendimą.
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Savo ieškiniu ieškovės prašo panaikinti 2007 m. vasario 15 d. Komisijos sprendimą C (2007)546, kuriuo Komisija pagal Tarybos reglamento Nr. 1/2003 (1) 18 straipsnio 3 dalį ieškoves įpareigojo pateikti konkrečią informaciją ir dokumentus, susijusius su byloje COMP/F/39309 — Thin Films Transistors Liquid Crystal Displays tiriama veikla.
   Ieškovės teigia, jog ginčijamas sprendimas yra neteisėtas, nes Komisija neturi tyrimo ir vykdymo įgaliojimų priversti ES esančius filialus pateikti dokumentus ir suteikti informaciją, kuriuos saugo ir kontroliuoja už Komisijos jurisdikcijos ribų esantys teisės subjektai. Taigi tvirtinama, kad Komisija padarė teisės klaidą ieškovėms pateikusi prašymą suteikti informaciją, taip jas įpareigodama pateikti dokumentus ir informaciją, kuriuos saugo ir turi už ES teritorijos ribų esanti jų motininė bendrovė.
   Konkrečiai tariant, ieškovės tvirtina, kad ginčijamas sprendimas pažeidžia Tarybos reglamento Nr. 1/2003 18 straipsnio 1 ir 3 dalis, nes jame neatsižvelgiama į dokumentų nuosavybės ir kontrolės doktriną bei į šioms nuostatoms būdingą apribojimą. Ieškovės taip pat tvirtina, kad ginčijamas sprendimas, kai remiamasi tariama vykdymo jurisdikcija už ES ribų esančios bendrovės atžvilgiu, pažeidžia bendruosius tarptautinės teisės teritorialumo, suverenumo, nesikišimo ir valstybių lygybės principus.
   
      (1)  2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL 2003, L 1, p. 1)